<classify> NAIBU Waziri Ofisi ya Rais-Tawala za Mikoa na Serikali za Mitaa, Mwita Waitara amewataka viongozi wa Halmashauri ya wilaya ya Bagamoyo, Pwani kutimiza vigezo vilivyowekwa ili kuupandisha mji mkongwe kuwa Halmashauri ya Mji. Ametoa agizo hilo leo bungeni jijini Dodoma katika kikao cha 11, mkutano 16 wakati akijibu swali lililoulizwa na Mbunge wa Bagamoyo, Dk Shukuru Kawambwa aliyehoji lini Bagamoyo itapanda hadhi hiyo. Akifafanua kuhusu vigezo vilivyokosekana, Waitara amesema Bagamoyo haina mpango kabambe wa uendeshaji wa mji Master plan na eneo lake limepimwa na kuwa na asilimia 75.Waziri Waitara alilieleza Bunge kuwa, mapendekezo Mji Mdogo wa Bagamoyo kupewa hadhi ya Halmshauri ya mji yaliwasilishwa kwenye barua yenye Kumbukumbu Namba CAB.51220156 ya Januari 23, mwaka huu. Barua hiyo, kwa mujibu wa Waitara, ilijibiwa Machi 14, 2019 kwa maelezo kuwa Bagamoyo haina vigezo tajwa. Hata hivyo, serikali kupitia TAMISEMI imeahidi kuendelea kushirikiana na wananchi na viongozi wa mkoa wa Pwani ili kuiwezesha Bagamoyo inafikia lengo lake la kuwa Mamlaka ya Halmashauri ya Mji.  <topic>: KITAIFA 